Þúsundir íbúa Colorado í Bandaríkjunum hafa flúið að heiman undan víðfeðmum gróðureldum í ríkinu. Óttast er að hundruð íbúðarhúsa séu brunnin til grunna.
Neyðarástandi hefur verið lýst yfir í Colorado í Bandaríkjunum vegna gróðurelda sem brenna stjórnlaust í miklu hvassviðri. Tugþúsundir íbúa í tveimur bæjum í ríkinu hafa verið fluttar á brott. Fjöldi íbúðarhúsa og annarra bygginga er brunninn til grunna.
Eldarnir kviknuðu í gærmorgun, að líkindum þegar háspennulínur slitnuðu í hvassviðri. Um kvöldið voru að minnsta kosti 650 hektarar brunnir í Boulder-sýslu. Þá höfðu að minnsta kosti 580 íbúðarhús orðið eldinum að bráð, sömuleiðis verslanamiðstöð og hótel. Þrettán þúsund íbúum í bænum Superior var skipað að forða sér að heiman og nokkru síðar var byrjað að flytja á brott 21 þúsund íbúa í Louisville. Slökkviliðsmönnum reyndist ómögulegt að hefta útbreiðslu eldanna vegna hvassviðris, sem sló hátt í fimmtíu metra á sekúndu. Bandaríska veðurstofan lýsti því yfir í gær að ástandið væri lífshættulegt. Joe Pelle, lögreglustjóri í Boulder-sýslu, sagði þegar hann fór yfir ástandið í gærkvöld að hann óttaðist að einhverjir hefðu látið lífið.
Daniel Swain, veðurfræðingur við Kaliforníuháskóla, skrifaði á Twitter í gærkvöld að ótrúlegt væri til þess að hugsa að gróðureldar kviknuðu á þessum slóðum í desember, en haustið hefði verið óvenju hlýtt og þurrt og í gríðarlegu hvassviðri skapaðist hætta á að eldar kviknuðu.
Þúsundir íbúa Colorado í Bandaríkjunum hafa flúið að heiman undan víðfeðmum gróðureldum í ríkinu. Óttast er að hundruð íbúðarhúsa séu brunnin. 